Ухуэныгъэхэр зэрырагъэкIуэкIым топсэлъыхь
Къэбэрдей-Балъкъэр Республикэм и Iэтащхьэ Къанокъуэ Арсен иджыблагъэ Москва щыхуэзащ УФ-м щIыналъэ зыужьыныгъэмкIэ и министр Слюняев Игорь. ЗэIущIэм щытепсэлъыхьащ мы министерствэм и нэIэм щIэту ягъэзащIэ федеральнэ программэ хэхахэм республикэм зэрыщелэжьым.
КъБР-м и Iэтащхьэм зэпкърыхауэ къигъэлъэгъуащ «ПсэупIэ» федеральнэ программэ хэхар ди деж зэрыщыпхагъэкIыр. Дызэрыт илъэсым Къэбэрдей-Балъкъэрым хьэзыр щащIащ псэупIэ унэу метр зэбгъузэнатIэ мини 181-рэ. 2012 гъэм елъытауэ ар процент 1,5-кIэ нэхъыбэщ. ПсэупIэу ятам щыщу метр зэбгъузэнатIэ мини 158,3-р цIыхухэм езыхэм я ахъшэкIэ е къащта щIыхуэхэмкIэ ящIащ. Апхуэдэ уней псэупIэхэр республикэм хьэзыр щащIа унэхэм я процент 87,2-рэ мэхъу.
Нэхъ къызэрыгуэкI псэупIэхэмкIэ мардэхэм тету метр зэбгъузэнатIэ мин 23,64-рэ, е хьэзыр ящIа псоми я процент 13-р, яухуащ. ЗэIущIэм апхуэдэу къыщыхагъэщхьэхукIащ республикэм ухуэныгъэмкIэ и IэнатIэм псынщIэу зэрызиужьыр. Иджыпсту ухуэныгъэм ирахьэлIэ материалхэр къыщIэзыгъэкI промышленностым и IуэхущIапIэхэр къагъэщIэрэщIэж, къыщIагъэкI продукцэм и фIагъымрэ абы и лIэужьыгъуэхэмрэ нэхъыбэ зэращIын Iэмалхэр къызэрагъэпэщ.
Къэбэрдей-Балъкъэрым и Iэтащхьэм зэрыжиIамкIэ, дызэрыт илъэсым и кIэухым ирихьэлIэу Прохладнэ районым щыщ Учебнэ къуажэм гипсокартон къыщIэзыгъэкI завод (мы проектым сом мелуан 700-м щIигъу текIуэдэнущ, предприятэм илъэсым гипсокартон метр зэбгъузэнатIэ мелуан 15, гипс тонн мини 150-рэ ищIынущ), чырбыш завод (проектым сом мелард 1,6-рэ и уасэщ, предприятэм илъэсым чырбыш мелуани 100 къыщIигъэкIынущ) къыщызэIуахынущ. Мы проектхэм я хьэкъкIэ лэжьапIэ IэнатIэщIэу 400-м нэблагъэ къызэрагъэпэщынущ.
Хэхауэ тепсэлъыхьахэщ гъуэлъыпIи 120-рэ зыщIэт сымаджэщ комплексыр Анзорей къуажэм зэрыдащIыхьым. 2011 — 2012 гъэхэм абы елэжьащ «ПсэупIэ» федеральнэ программэ хэхам и «УФ-м и субъектхэм псэупIэхэр зэрыщаухуэмкIэ программэхэр» программэ къуэдзэм хиубыдэу. Нобэм ирихьэлIэу лэжьыгъэ нэхъыщхьэ псори зэфIагъэкIащ.
УФ-м щIыналъэ зыужьыныгъэмкIэ и министрым жиIащ социальнэ мыхьэнэ зиIэ ухуэныгъэ псори ягъэува пIалъэхэм тету зэфIэгъэкIыныр къалэн нэхъыщхьэ дыдэхэм ящыщу къызэрилъытэр. Абы и жэуапу Къанокъуэ Арсен къигъэлъэгъуащ федеральнэ программэ хэхахэм хиубыдэу ирагъэкIуэкI ухуэныгъэ псори республикэм нэгъэсауэ икIи и зэманым зэрызэфIагъэкIынур.
КъБР-м и Iэтащхьэмрэ Правительствэмрэ я пресс-IуэхущIапIэ.
